רן שריד

קורות חיים

רן שריד הוא בנו השביעי של הרב יוסי שריד, ממקימי "כולל מר"ץ" והישיבה התיכונית "קול מבשר" שבמבשרת ציון. רן שריד נולד במהלך מלחמת יום כיפור ונקרא על שם קרוב משפחתו רן ארגוב - קצין שריון שנהרג בקרבות בסיני בתחילת המלחמה.
למד בישיבת ירושלים לצעירים ובישיבת "מרכז הרב". במקביל ללימודיו חקר אחר שורשי משפחתו ואף כתב חיבור בנושא זה. משפחת שריד היא בעלת ייחוס לראשוני הציונות - כגון למשפחת בנימין זאב הרצל ומאידך אל המהר"ל, המהרש"ל ורש"י. בראיון שנתן שריד הוא סיפר שניגוד זה - בין שורשיות יהודית עמוקה ובין זיקה להוויה הציונית - השפיע עליו ועל יצירתו.

כתבי הראי"ה

בישיבת מרכז היה בין חברי חוג "חדר 24" (מספר החדר בפנימייה בו התגוררו חברי חוג זה) שקרא להתחדשות אישית בעולם הישיבות הדתי לאומי וליצירה עצמית. בעקבות חבורה זו חבר שריד לחבורה המייסדת של ישיבת ההסדר רמת גן בראשות הרב יהושע שפירא, אשר חידשה בעולם הישיבות את החיבור בין הלימוד החסידי והעיסוק בנפש ובין משנת הרב אברהם יצחק הכהן קוק וממשיכי דרכו.
בשנת 1998 השיג, יחד עם אחרים, צילומים של כתבי הרב קוק שלא פורסמו עד אז, והם החלו לשקוד על הוצאתם לאור. שריד גילה עניין מיוחד בפסקאות שבהן הרב קוק מספר על עצמו באופן אישי. הוא הוציאן באותה שנה בספר "חדריו", שנדפס בכמה מהדורות.
באותה שנה יצא ספר נוסף בעריכתו, "גואל ישראל", בהוצאת ישיבת רמת גן, מחזור תפילה ליום העצמאות ופרקי לימוד ממשנת הרב קוק ותלמידיו.
כעבור שנה הוציא את האלבום "תלחש לי סוד ההוויה" אלבום המכיל אמרות ופתגמים של הרב קוק במגוון תחומי החיים. לדברי שריד נמכר האלבום ב-25000 עותקים תוך כעשור. היה שותף בצוות בראשות בועז אופן שהוציא את המהדורה המדויקת של "שמונה קבצים" מכתבי היד של הרב קוק, וכן את ספר השירה של הרב קוק "נפשי תקשיב שירו".

ישיבת רמת גן

במשך כעשר שנים למד בישיבת רמת גן, במהלכן הוסמך לרבנות וקיבל תואר ראשון בחינוך. הונחה על ידי רבו הרב יהושע שפירא להיות שותף לארגוני התשובה שהקימו גרעינים תורניים במרכז הארץ. שריד לימד ופיתח סדנאות לימוד חסידות ומחשבת ישראל במקומות אלה.

כתבי חסידות איזביצה

עסק בחסידות, בעיקר במשנת חסידות איזביצה, זרם קיומי-פסיכולוגי קיצוני בתנועת החסידות. את עיקרי משנת זרם זה סיכם בשני מאמרים בספר "פרי עץ הגן" - ביטאונה התורני של ישיבת רמת גן.

דברי שיר

ב-2005 שימש כר"מ בישיבת רמת גן, אך בסוף אותה שנה פרש בעקבות תחושה שמקומו ביצירתיות ולא בהוראה. בינואר 2006, בעקבות אימון אישי, החל לשווק את ספריו וספרים נוספים הקשורים להגות חסידית יהודית - באמצעות דוכני מכירה ניידים. בספטמבר של אותה שנה חבר אליו מיכאל לב, מחנך בוגר ישיבת רמת גן, והם הוסיפו לדוכנים גם אלבומי מוזיקה יהודית מקורית. חברה זו נקראה בשם "דברי שיר" (שם החברה לקוח משירת דבורה: "עורי עורי דבורה עורי עורי דברי שיר"), כאשר החזון - מעבר לצד העסקי - הוא הפצת תרבות יהודית. הרשת מונה שלושה סניפים, הראשי בהם בקניון התחנה המרכזית בירושלים. להתפתחות הרשת סייעה פריחת המוזיקה היהודית המקורית.
עסק גם בליווי האמנים ויצירת התוכן. לאחר ביסוס הצד השיווקי של הרשת - בהובלת שותפו מיכאל לב, הקים את ההוצאה לאור של הרשת, שהוציאה בין היתר את סדרת הספרים "נתיבות החסידות" - שבעה כרכים המאגדים את משנת גדולי החסידות סביב מועדי ישראל. ערך את הסדרה בת שני הכרכים "פתחו שערי הלב" - שיחות של הרב שלמה קרליבך על מעגל החיים היהודי. מרצה במכללות על העקרונות הפילוסופיים של הרב קרליבך.
במרץ 2014 מכר את חלקו (50%) ב"דברי שיר" לשותפו מיכאל לב.

אימון אישי וכתיבה יוצרת

ב-2014 החל לעסוק באימון אישי.
היה שותף להקמת רשת המאמנים "be plus do" וערך את הגרסה היהודית ליומן האימוני - יומן ש.י.ט.ה - של רשת זו.
למד כתיבה יוצרת אצל אורציון ברתנא ואצל אילן נוב.
במהלך השנים הרצה ולימד היסטוריה יהודית ומחשבת ישראל במדרשת אביב ובמדרשת מעמקים; ובמכוני ההוראה מכון לנדר - מרכז אקדמי ירושלים, מכללת אורות ישראל ומכללת תלפיות.
מלמד בישיבת רמת השרון, בישיבת "שירת משה" ביפו ובישיבת רמת גן. הוא מעביר סדנאות כתיבה יוצרת. עורך סיורים בשכונת נווה צדק בעקבות חייו של הרב קוק ומפגשו עם ראשוני הסופרים בארץ ישראל, כיוסף חיים ברנר וש"י עגנון. עד 2014 פרסם טור תרבות קבוע בעלון השבת "ישראלי", ובו עסק ביוצרים בתחום התרבות היהודית.
ב-2015 השתתף בסדרת הטלוויזיה התיעודית "ההרצלים" שביימה יעל קיפר ושודרה בערוץ הראשון.